1.  ปัจจัยความเสี่ยง

    1.  ความเสี่ยงในการพึ่งพาลูกค้ารายใหญ่หรือน้อยราย

  บริษัทฯ มีมูลค่าการซื้อขายของลูกค้า 10 รายแรกในปี 2543 เท่ากับ 30.9 พันล้านบาท
  หรือคิดเป็นร้อยละ 45.26 ของมูลค่าการซื้อขายทั้งหมด (ไม่รวมบัญชีเงินลงทุนของบริษัทฯ)
  ซึ่งหากบริษัทฯ ต้องสูญเสียลูกค้ารายใหญ่ 10 รายแรกไป จะกระทบรายได้ของบริษัทฯ
  คิดเป็นร้อยละ 22.7 ของรายได้ทั้งหมด

  บริษัทฯ ได้ตระหนักถึงความเสี่ยงในการพึ่งพามูลค่าซื้อขายหลักทรัพย์ของลูกค้ารายใหญ่
  จึงมีนโยบายในการลดความเสี่ยงจากการกระจุกตัวของกลุ่มลูกค้า
  โดยมีมาตรการขยายฐานลูกค้าของบริษัทฯ
  ให้กว้างมากขึ้นด้วยการเพิ่มทีมงานการซื้อขายหลักทรัพย์ ขยายสาขา
  เพิ่มช่องทางการซื้อขายหลักทรัพย์ด้วยระบบ Internet นอกจากนี้บริษัทฯ
  ยังมีมาตรการขยายฐานรายได้ไปในธุรกิจตราสารหนี้และการรับประกันการจำหน่าย

  บริษัทฯ ได้เริ่มทยอยใช้มาตรการดังกล่าวตั้งแต่ปี 2541
  ซึ่งสามารถช่วยลดความเสี่ยงที่เกิดจากการพึ่งพิงลูกค้ารายใหญ่ได้ในระดับหนึ่ง
  แม้ว่าสัดส่วนมูลค่าการซื้อขายของลูกค้า 10 รายแรกเทียบกับมูลค่าการซื้อขายทั้งหมดของบริษัทฯ
  จะมิได้ลดลง แต่ปริมาณลูกค้าซื้อขายหลักทรัพย์ของบริษัทฯ ได้เพิ่มขึ้นอย่างมีนัยสำคัญจากจำนวน
  599 ราย ในปี 2540 เป็นจำนวน 2,233 รายในปี 2543 นอกจากนี้
  สัดส่วนของรายได้จากลูกค้า 10 รายแรกต่อรายได้รวมของบริษัทฯ ได้ลดลงจากร้อยละ 34.13
  ในปี 2542 เป็นร้อยละ 22.7 ในปี 2543

2.  ความเสี่ยงจากแนวโน้มราคาลดลง

  หลังจากการเปิดเสรีค่าธรรมเนียมการซื้อขายหลักทรัพย์ในเดือนตุลาคม 2543
  ค่าธรรมเนียมการซื้อขายหลักทรัพย์ได้ลดลง
  เนื่องจากมีบางบริษัทหลักทรัพย์คิดค่าธรรมเนียมการซื้อขายหลักทรัพย์ที่ 0%
  และอีกหลายแห่งแข่งขันลดค่าธรรมเนียมการซื้อขายหลักทรัพย์เพื่อแย่งชิงลูกค้า
  ซึ่งต้องอาศัยเวลาระยะหนึ่งที่จะสรุปได้ว่าค่าธรรมเนียมการซื้อขายหลักทรัพย์จะลดลงถึงระดับเท่าไร
  การลดลงของค่าธรรมเนียมการซื้อขายหลักทรัพย์ดังกล่าวจะส่งผลกระทบต่อความสามารถในการทำกำไรในอนาคตของบริษัทฯ

1.3 ความเสี่ยงที่เกิดจากการพึ่งพาบุคลากรหลักของบริษัทฯ

  ตลอดระยะเวลาที่ผ่านมา ผู้บริหารของบริษัทฯ
  มีส่วนสำคัญเป็นอย่างมากในการดำรงอยู่และการฟื้นตัวของบริษัทฯ ในปัจจุบัน กรรมการ 4 ท่าน
  ที่มีบทบาทสำคัญในการบริหารงาน ได้แก่ นายโรเบิร์ต แม็คมิลเล็น นายเรืองวิทย์ ดุษฎีสุรพจน์
  นายเชาว์ อรัญวัฒน์ และนายอลิสเตอร์ เบอโกอิ้ง โดยเฉพาะ นายเรืองวิทย์ ดุษฎีสุรพจน์
  และนายโรเบิร์ต แม็คมิลเล็น ถือได้ว่าเป็นผู้ริเริ่มกอบกู้สถานะของบริษัทฯ
  จากบริษัทที่เกือบต้องปิดกิจการในปี 2540 มาเป็นบริษัทที่มีฐานะการเงินที่แข็งแกร่งในปัจจุบัน
  โดยในเดือนกันยายน 2540 ซีมิโก้ได้รับแจ้งจากสำนักงาน ก.ล.ต. ว่า บริษัทฯ
  อาจต้องหยุดการดำเนินธุรกิจ หากบริษัทฯ ไม่สามารถดำรงเงินทุนสำรองอย่างเพียงพอ โดย ณ
  วันที่ 30 กันยายน 2540 บริษัทฯ มีมูลค่าการตลาด (Market Capitalisation) เท่ากับ
  259.53 ล้านบาท มูลค่าหนี้สินรวม (ทั้งนี้ ไม่รวมบัญชีลูกค้า) ณ 31 ธันวาคม 2540 จำนวน
  436 ล้านบาท และมีผลขาดทุนจากการดำเนินงานสำหรับปีสิ้นสุดวันที่ 31 ธันวาคม 2540 จำนวน
  866.51 ล้านบาท

  ทั้งนี้ ผู้บริหารซึ่งประกอบด้วยผู้บริหารหลักที่ได้กล่าวข้างต้นได้แบ่งหน้าที่ความรับผิดชอบกัน โดย
  นายโรเบิร์ต แม็คมิลเล็น และนายอลิสเตอร์ เบอโกอิ้ง
  รับผิดชอบด้านการซื้อขายหลักทรัพย์สถาบัน การซื้อขายตราสารหนี้ ด้านวาณิชธนกิจ
  และด้านการเงินและบัญชี ส่วนนายเรืองวิทย์ ดุษฎีสุรพจน์ และนายเชาว์ อรัญวัฒน์
  รับผิดชอบด้านการซื้อขายหลักทรัพย์รายย่อย ด้านปฏิบัติการหลักทรัพย์ ด้านเทคโนโลยีสารสนเทศ
  ด้านวิเคราะห์หลักทรัพย์ ด้านทรัพยากรบุคคลและบริหารงานทั่วไป
  และด้านกำกับและตรวจสอบภายใน ได้ร่วมกันบริหารงานและมีส่วนสำคัญในการผลักดันให้บริษัทฯ
  ประสบความสำเร็จ ดังนี้

  1. บริษัทฯ ประสบความสำเร็จในโครงการเพิ่มทุนจำนวน 4 ครั้ง นับแต่ปี 2541 ถึงปัจจุบัน
  โดยสามารถระดมทุนได้ทั้งสิ้น 954 ล้านบาท
  ในช่วงที่สภาวะเศรษฐกิจในประเทศไทยอยู่ในสภาวะเงินฝืด

2. ได้ดำเนินนโยบายในการลดหนี้สินจนเหลือศูนย์ในปัจจุบัน ตลอดจนลดขาดทุนสะสมกว่าพันล้านบาท
จนสามารถจ่ายเงินปันผลจำนวน 0.50 บาทต่อหุ้น ให้แก่ผู้ถือหุ้นในเดือนพฤษภาคม 2542

  3. บริษัทฯ มีผลการดำเนินงานไปในทิศทางที่ดีขึ้นหลังจากผู้บริหารทั้ง 2 ท่าน เข้าดำรงตำแหน่ง
  โดยจะเห็นได้จากการที่บริษัทฯ รับรู้ผลกำไรจากผลการดำเนินงานในปี 2541 จำนวน 86.42
  ล้านบาท และจากผลการดำเนินงานในปี 2542 จำนวน 184.26 ล้านบาท
  ซึ่งในด้านการซื้อขายหลักทรัพย์ นายโรเบิร์ต แม็คมิลเล็น และนายเรืองวิทย์ ดุษฎีสุรพจน์
  ได้บริหารทีมงานด้านการซื้อขายหลักทรัพย์
  ไม่ว่าจะเป็นในด้านการสรรหาและรักษาบุคลากรที่มีความสามารถมาร่วมงานกับบริษัทฯ
  หรือการบริหารนโยบายการสรรหาลูกค้าของบริษัทฯ
  ส่งผลให้รายได้ค่านายหน้าซื้อขายหลักทรัพย์เพิ่มขึ้นจาก 46.7 ล้านบาท ในปี 2540 เป็น 340.3
  ล้านบาท ในปี 2541 และเป็น 658.2 ล้านบาท ในปี 2542 ส่วนค่าธรรมเนียมด้านการบริการ
  นายโรเบิร์ต แม็คมิลเล็น เป็นผู้ผลักดันในการเพิ่มรายได้จาก 24.3 ล้านบาท ในปี 2540 เป็น
  56.5 ล้านบาท ในปี 2541 และ 42.4 ล้านบาท ในปี 2542

4. ในปี 2543 หลังจากที่นายเชาว์ อรัญวัฒน์ ได้เข้าร่วมงานกับบริษัทฯ
ในตำแหน่งกรรมการผู้จัดการ นายเชาว์
อรัญวัฒน์ได้เป็นกำลังสำคัญในการขยายฐานลูกค้าของธุรกิจนายหน้าซื้อขายหลักทรัพย์
โดยจำนวนลูกค้าซื้อขายหลักทรัพย์ได้เพิ่มขึ้นจากจำนวน 1,449 ราย ในปี 2542 เป็นจำนวน
2,233 ราย ในปี 2543 และมีส่วนสำคัญที่ทำให้บริษัทฯ สามารถรักษาระดับส่วนแบ่งตลาดไว้ได้
แม้ว่าในปี 2543 ภาวะการซื้อขายหลักทรัพย์ในตลาดโดยรวมจะลดลงถึงร้อยละ 43 จากปี 2542
และบริษัทฯ ยังได้รับผลกระทบจากการเปิดค่าคอมมิชชั่นเสรี

  จากที่กล่าวข้างต้น ผู้บริหารชุดปัจจุบันมีความสำคัญต่อการดำรงอยู่ของบริษัทฯ ดังนั้นจึงกล่าวได้ว่า
  บริษัทฯ มีความเสี่ยงในการพึ่งพาบุคลากรหลักดังกล่าว หากบริษัทฯ สูญเสียบุคลากรข้างต้นไป
  อาจส่งผลให้บริษัทฯ ไม่สามารถรักษาระดับผลการดำเนินงานดังเช่นในระดับปัจจุบัน
  อย่างไรก็ตาม บริษัทฯ ได้ตระหนักถึงความเสี่ยงในข้อนี้
  จึงได้พิจารณาอนุมัติการอออกหุ้นสามัญและใบสำคัญแสดงสิทธิให้ผู้บริหารและบุคลากรหลักที่มีความสำคัญต่อบริษัทฯ
  เพื่อเป็นเครื่องมือในการรักษาบุคลากรที่มีความสำคัญต่อความอยู่รอดและการดำเนินงานของบริษัทฯ
  รวมถึงเจ้าหน้าที่การตลาดให้คงอยู่กับบริษัทฯ ต่อไปในอนาคต
  โดยการจัดสรรใบสำคัญแสดงสิทธิครั้งที่ 1 และครั้งที่ 2 จะแบ่งช่วงเวลาของการจัดสรรออกเป็น
  3 ช่วง โดยจะจัดสรรจำนวนหนึ่งในสามในแต่ละช่วง (แต่ละช่วงจะห่างกันหนึ่งปี)
  หากบุคลากรหลักรายใดลาออกก่อนการจัดสรรใบสำคัญแสดงสิทธิดังกล่าวจะแล้วเสร็จด้วยเหตุผลนอกเหนือจากที่กำหนดโดยคณะกรรมการบริษัทฯ
  จะไม่ได้รับการจัดสรรใบสำคัญแสดงสิทธิส่วนที่เหลือ ณ ปัจจุบัน แม้ว่าบริษัทฯ
  จะไม่ได้รับอนุญาตในการเสนอขายหุ้นสามัญและใบสำคัญแสดงสิทธิให้แก่กรรมการและพนักงานครั้งที่
  2 จากสำนักงานคณะกรรมการกำกับหลักทรัพย์และตาดหลักทรัพย์ บริษัทฯ
  ยังคงพิจารณาที่จะนำเสนอโครงการนี้ต่อไป เนื่องจากบริษัทฯ เล็งเห็นว่า
  โครงการดังกล่าวเป็นกลยุทธ์สำคัญในการรักษาบุคลากรหลักของบริษัทฯ ให้คงอยู่กับบริษัทฯ ต่อไป

1.4 ความเสี่ยงในการพึ่งพาผู้ถือหุ้นชาวต่างประเทศ

  ในสภาพการแข่งขันในปัจจุบัน บริษัทฯ
  ยังต้องพึ่งพาความช่วยเหลือในด้านการแนะนำลูกค้าและเครือข่ายของผู้ถือหุ้นรายใหญ่ของ APC
  Capital (Holdings) Co., Ltd. โดย APC Capital
  และบริษัทย่อยประกอบธุรกิจเงินทุนและหลักทรัพย์อยู่ในฮ่องกง โดยบริษัทฯ
  ได้รับความช่วยเหลือในด้านการแนะนำนักลงทุนต่างประเทศที่สนใจจะเข้ามาลงทุนในประเทศไทย
  ไม่ว่าจะเป็นในรูปของตลาดทุนหรือตลาดเงิน หรือสนใจจะเข้ามาลงทุนในบริษัทขนาดใหญ่
  ขนาดกลางที่มีศักยภาพสูงในประเทศไทย รวมทั้งการให้ความร่วมมือในการจัดจำหน่ายหุ้น
  (Placement) เนื่องจากฮ่องกงถือได้ว่าเป็นศูนย์กลางธุรกิจในแถบเอเซีย
  บริษัทชั้นนำของโลกต่างเข้ามาเปิดสาขา หรือสำนักงานตัวแทนในฮ่องกง ดังนั้น การที่บริษัทฯ
  ตั้งสำนักงานตัวแทนในฮ่องกง และการที่ APC Capital (Holdings) เป็นผู้แนะนำบริษัทฯ
  ผ่านเครือข่ายที่ APC Capital (Holdings) มีอยู่แล้วในอดีต เป็นการช่วยให้บริษัทฯ
  เข้าถึงผู้บริหารระดับสูงของบริษัทชั้นนำต่าง ๆ ได้รวดเร็วยิ่งขึ้น
  ซึ่งมีส่วนเพิ่มประสิทธิภาพในการดำเนินธุรกิจของบริษัทฯ มากยิ่งขึ้น